b'\n_START_ARTICLE_\nEplesnegler\n_START_SECTION_\nAnatomi\n_START_PARAGRAPH_\nEplesnegler er meget godt tilpasset tropiske regioner som veksler mellom t\xc3\xb8rke- og regntid. De har en viss evne til \xc3\xa5 bevege seg over land, og de har et \xc2\xablokk\xc2\xbb (operculum) som de kan lukke skallet med slik at de ikke t\xc3\xb8rker ut mens de gjemmer seg i gj\xc3\xb8rmen gjennom t\xc3\xb8rkeperioder._NEWLINE_En av de typiske tilpasningene er det forgrenete \xc3\xa5ndedrettssystemet p\xc3\xa5 h\xc3\xb8yre side av sneglens kropp. Det kan sammenlignes med gjellene p\xc3\xa5 en fisk, og de bruker det til \xc3\xa5 puste under vann. I tillegg har de en lunge p\xc3\xa5 venstre side som de puster luft med. I forbindelse med lungen har Pomacea- og Pilasneglene en snorkel som de bruker for \xc3\xa5 puste inn luft uten \xc3\xa5 forlate vannet, slik at de ikke skal bli spist av fugler. Denne gjelle/lunge-kombinasjonen \xc3\xb8ker aksjonsradiusen til sneglen n\xc3\xa5r den leter etter mat. Det er en del av deres naturlige adferd \xc3\xa5 forlate vannet n\xc3\xa5r det er for lite mat under overflaten._NEWLINE_Eplesnegler finnes i forskjellige \xc3\xb8kosystemer: dammer, sumper og elver. Selv om de til tider forlater vannet, tilbringer de mesteparten av tiden sin under vann. Nervesystemet har elleve ganglier som hver har sine spesialiserte oppgaver.\n_START_SECTION_\nForplantning\n_START_PARAGRAPH_\nI motsetning til mange andre sneglearter, er ikke eplesnegler hermafroditter; det trengs en hann og en hunn for at de skal formere seg. Flere av eplesnegl-slektene (Pomacea, Pila og Asolene/Pomella) legger eggene sine over vannflaten i klaser. Denne bemerkelsesverdige strategien beskytter eggene mot \xc3\xa5 bli spist av fisk og andre akvatiske skapninger.'